**வேலூர் மாவட்ட முதன்மை கல்வி அலுவலர் அவர்களின் செயல்முறைகள்**

**முன்னிலை : க. முனுசாமி, எம்.ஏ., எம்.எஸ்.சி., எம்.பி.ஏ., பி.எட்., எம்.பில்.,**

**ந.க.எண்:772/மாஒ4/Oosc/ஒபக/2023-2024, நாள்: 01.06.2023**

|  |  |
| --- | --- |
| பொருள்: | ஒருங்கிணைந்த பள்ளிக் கல்வி – வேலூர் மாவட்டம் –Oosc “தொடர்ந்து கற்போம்” என்ற முன்னோடி திட்டம் – அனைத்து 10 ம் வகுப்பு அரசுப் பள்ளிகளில் பயின்ற மாணவர்களுக்கு சிறப்புப் பயிற்சி நடத்துதல் வழிகாட்டு நெறிமுறைகள் வழங்குதல் – சார்பு. |
| பார்வை: | தமிழ்நாடு ஒருங்கிணைந்த பள்ளிக் கல்வி மாநிலத் திட்ட இயக்குநரின் செயல்முறைகள் ந.க.எண்.1587/C7/Oosc/SS/2023, நாள்:31.05.2023. |

-------

ஒருங்கிணைந்து பள்ளிக் க்லவியின் கீழ் 6-18 வயதுடைய பள்ளி செல்லா/இடைநின்ற குழந்தைகள் (மாற்றுத் திறனுடைய குழந்தைகள் மற்றும் இடம் பெயர்ந்து வரும் தொழிலாளர்களின் குழந்தைகள் உட்பட) மற்றம் இடைநிற்றலுக்கு வாய்ப்புள்ள குழந்தைகளை (Potential Dropout) கண்டறிந்து மீள பள்ளிக்கு வரவழைப்பதற்கான செயல்பாடுகள் மேற்கொள்ளப்பட்டு வருகிறது.

பள்ளியில் சேர்க்கப்படாத அல்லது பள்ளிக்கு வராத குழந்தைகள், பள்ளிக்கு வெளியே இருக்கும் குழந்தைகளாக்க் கருதப்படுகின்றனர். அத்தகைய குழந்தைகளை அடையாளம் கண்டு தரமான கல்வியை வழங்குவது இடைநிற்றலுக்கான முக்கிய அளவுகோல் ஆகும். அதைபோன்று ஆண்டு இறுதி தேர்வில் தேர்ச்சி பெறாத மற்றும் வருகை புரியாத மாணவர்கள் பள்ளிக்கல்வியினை பாதியில் கைவிடும் மாணவர்கள் இனம் கண்டு அவர்களுக்கு தேவையான உதவிகளையும் சிறப்புப் பயிற்சிகளையும் வழங்கி தொடர்ந்த பள்ளிக்கல்வியினை தொடர செய்வதும் Ooscயின் திட்டகூறுகளில் ஒன்றாகும். இதனை கருத்தில் கொண்டு தமிழ்நாடு ஒருங்கிணைந்த பள்ளிக்கல்வி “தொடர்ந்து கற்போம்” என்ற ஒரு முன்னோடி திட்டத்தினை வடிவமைத்து அதனை அரசுப் பள்ளிகளில் செயல்படுத்த திட்ட ஏற்பளிப்புக் குழு ஒப்புதல் வழங்கியுள்ளது.

அதன்படி, “தொடர்ந்து கற்போம்” என்ற முன்னோடி திட்டமானது 2023-24 ஆம் கல்வியாண்டில் அனைத்தும் செயல்படுத்தப்பட உள்ளது.

இத்திட்டத்தின் மூலம் பள்ளி அளவில் 10ஆம் வகுப்பு பொதுத் தேர்வில் தேர்ச்சி பெறாத மற்றும் வருகை புரியாத மாணவர்களுக்கு அந்தந்த உயர்நிலை / மேல்நிலை பள்ளி பட்டதாரி ஆசிரியர்களைக் கொண்டு இத்திட்டம் ஜுன் 01 முதல் 30 வரை 30 நாட்கள் திங்கள் முதல் சனி வரை காலை 09.00 மணி முதல் மாலை 05.00 வரை சிறப்பு பயிற்சி வகுப்புகள் நடத்திட திட்டமிடப்பட்டுள்ளது.

**இச்செயல்பாட்டின் முக்கிய நோக்கம்:**

பொதுத்தேர்வில் தேர்ச்சி பெறாத மற்றும் தேர்விற்கு வருகை புரியாத மாணவர்களை கண்டறிந்து அவர்களைத் துணைத் தேர்விற்கு விண்ணப்பிக்கச் செய்வது தொடர்ந்த பயிற்சி வகுப்புகளில் மாணவர்கள் பங்குபெறச் செய்வது மற்றும் விண்ணப்பித்த மாணவர்கள் அனைவரும் தேர்வு எழுதி கல்வியினை தொடரச் செய்வதை உறுதி செய்தலாகும்.

**திட்டத்தின் செயல்பாட்டிற்கான வழிமுறைகள்:**

* திங்கள் முதல் வெள்ளி வரை துணைத் தேர்விற்கு விண்ணப்பித்த அனைத்து மாணவர்களுக்கும் தினமும் காலை 09.00 மணி முதல் 01.00 மணி வரை பாடங்களை படிக்க பயிற்சி அளிப்பதையும், மதியம் 02.00 மணி முதல் 05.00 மணி வரை காலையில் பயின்றதை திருப்புதல் செய்ய பயிற்சி வழங்குவதையும் உறுதி செய்தல் வேண்டும்.
* சனிக்கிழமைகளில் காலை 09.00 மணி முதல் 01.00 மணி வரை வாராந்திர (4 வாரங்கள்) தேர்வும், மதியம் 02.00 மணி முதல் 04.00 மணி வரை கல்வியாளர்கள், பள்ளி மேலாண்மைக் குழு உறுப்பினர்களைக் கொண்டு ஊக்கமூட்டுதல் மற்றும் வழிகாட்டுதல் / கருத்துரைகள் மேற்கொள்ளப்படுவதை உறுதி செய்தல் வேண்டும்.
* மாவட்ட அளவில் Oosc செயல்பாட்டிற்காக உருவாக்கப்பட்டுள்ள மூன்றடுக்கு குழுவிலுள்ள பள்ளிக்குழு கூட்டத்தினை 05.06.2023 அன்று அரசு உயர்நிலை / மேல்நிலை பள்ளிகளில் நடத்துவதற்கு அறிவுறுத்த வேண்டும்.
* ஒவ்வொரு பள்ளிகளிலும் இத்திட்டம் எவ்வாறு செயல்படும் வேண்டும் என்பதை தலைமையாசிரியர்கள் ஆசிரியர்களுடன் கலந்தாலோசித்து கால அட்டவணை தயாரித்து திட்டமிடுவதை கண்காணித்தல் வேண்டும்.
* குறைந்தபட்ச கற்றல் கையேடுகளைப் பயன்படுத்தி வாராந்திர தேர்வுகள் நடைபெறுவதை கள அலுவலர்கள் உறுதி செய்தல் வேண்டும்.
* சனிக்கிழமைகளில் நடைபெற உள்ள ஊக்கமூட்டுதல் மற்றும் வழிகாட்டுதல் சார்ந்த சிறப்பு கருத்துரைகளுக்கு கல்வியாளர்கள், பள்ளி மேலாண்மைக் குழு உறுப்பினர்கள், முன்னாள் மாணவர்கள் மற்றும் பள்ளி மேலாண்மைக் குழு கருத்தாளர்களை உதவித் திட்ட அலுவலர் (மாவட்ட திட்ட அலுவலகம்), மாவட்ட ஒருங்கிணைப்பாளரால் (Oosc) மற்றும் வட்டார வளமைய ஆசிரியர் பயிற்றுநர் தலைமையாசிரியருடன் கலந்தாலோசித்து தெரிவு செய்து சிறப்பு கருத்துரைகள் நடைபெறுவதை உறுதி செய்தல் வேண்டும்.
* “தொடர்ந்து கற்போம்” – என்ற முன்னோடி திட்டத்தினை அனைத்து நிகழ்வுகளையும் மாவட்டக் கல்வி அலுவலரால் (இடைநிலைக் கல்வி) முழுமையாக கண்காணிக்கப்பட வேண்டும்.
* இத்திட்டத்தின் மூலம் பயன்பெற உள்ள மாணவர்களின் வருகை மற்றும் அவர்களது வாராந்திர தேர்வுகளின் மதிப்பெண்கள் ஆகிய EMIS தளத்தில் பதிவேற்றம் செய்யப்பட்டு அனைத்து திறமைகளிலும் கண்காணிக்கப்பட உள்ளது.
* இம்மாணவர்களுக்கு தேவையான வாராந்திர தேர்வுக்கான (4 வாரங்கள்) வினாத்தாட்கள் மாவட்டங்களில் செயல்படும் கல்விக் குழுவினைக் கொண்டு மாவட்டக் கல்வி அலுவலர் (இடைநிலைக் கல்வி) தயாரித்தல் வேண்டும்.
* பள்ளிக்கு வருகை தரும் மாணவர்களுக்க தகுந்த பாதுகாப்பு ஏற்பாடுகளையும் மற்றும் அடிப்படை வசதிகளையும் தலைமையாசிரியர் உறுதி செய்திட வேண்டும்.

**தலைமையாசிரியர்கள் மற்றும் ஆசிரியர்களுக்கான பொறுப்புகள்:**

* பொதுத்தேர்வில் தேர்ச்சி பெறாத மற்றும் தேர்விற்க வருகை பரியாத மணவர்களின் விவரங்களை பள்ளி தலைமையாசரியர் சேகரித்து பராமரித்தல் வேண்டும்.
* மாவட்ட அளவில் மூன்றடுக்கு குழு கூட்டத்திலுள்ள பள்ளி அளவிலான கூட்டத்தினை 05.06.2023 அன்று அரச உயர்நிலை / மேல்நிலை பள்ளிகளில் தலைமையாசிரியர்கள் நடத்திடல் வேண்டும்.
* குறைந்தபட்ச கற்றல் கையேடுகளை பயன்படுத்தி வாராந்திர தேர்வுகள் நடத்துதல் வேண்டும்.
* இப்பயிற்சியின பாட ஆசிரியர்களுடன் கலந்தாலோசித்து கால அட்டவணை தயார் செய்து சிறப்புடன் நடத்திடல் வேண்டும்.
* மாவட்ட அளவில் தாயரிக்கப்பட்ட வினாத்தாள்களைப் பெற்று இம்மாணவர்களுக்கு வாராந்திர தேர்வுகளை (4 வாரங்கள்) பாட ஆசிரியர்களைக் கொண்ட நடத்திட வேண்டும். மதிப்பெண் விவரங்களை முதன்மைக் கல்வி அலுவலகத்திற்கு சமர்ப்பித்திட வேண்டம்.
* இம்மாணவர்கள் இடைவிடாது இப்பயிற்சிக்கு தவறாமல் வருகை புரிந்து துணைத்தேர்வு எழுதி மாணவர்கள் அடுத்தநிலைக் கல்வியினை தொடர்வதை உறுதி செய்தல் வேண்டும்.
* இம்மாணவர்களுக்கு தேவையான காலை மற்றும் மாலை சிற்றுண்டி வழங்குவதற்கு பள்ளி மேலாண்மைக் குழு உறுப்பினர்கள் மற்றும் முன்னாள் மாணவர்களின் பங்களிப்பை பெற முயற்சிக்கலாம.

**மாவட்ட ஒருங்கிணைப்பாளர்கள் மற்றும் வட்டார வள மைய ஆசிரியர் பயிற்றுநர்களின் பொறுப்புகள்:**

* பயிற்சி நடைபெறும் நாட்களில் சம்மந்தப்பட்ட பள்ளிக்கு ஒரு பார்வையாளராக சென்று, பள்ளியில் நடக்கம் சிறப்புப் பயிற்சி வகுப்புகளை பார்வையிடுதல் வேண்டும்.
* இம்மாணவர்களுக்கு வாராந்திர தேர்வுகளை (4 வாரங்கள்) பாட ஆசிரியர்களைக் கொண்ட நடத்துவதையும், மதிப்பெண் விவரங்களையும் தலைமையாசிரிடமிருந்த பெற்று மாவட்ட கல்வி அலுவலரின் (இடைநிலை) வாயிலாக முதன்மைக் கல்வி அலுவலரிடம் சமர்பித்தல் வேண்டும்.
* மாநில அளவில் நடைபெறும் வாராந்திர கூட்டத்தில் மேற்பார்வை செய்யப்பட்ட அறிக்கைகள் கூர்ந்தாய்வு செய்யப்படும்.

**பள்ளி மேலாண்மைக் குழு உறுப்பினர்கள் மற்றும் பள்ளி மேலாண்மைக் குழு கருத்தாளர்களின் பொறுப்புகள்:**

* பொதுத்தேர்வில் தேர்ச்சி பெறாத மற்றும் தேர்விற்கு வருகை புரியாத மாணவர்களின் விவரங்களை பள்ளி தலைமையாசிரியரிடம் பெற்றுத் கொண்ட மாணவர்கள் விண்ணப்பிக்க வழிகாட்டுதல்கள் வழங்க வேண்டும்.
* பள்ளிகளில் தேர்ச்சி பெறாத மற்றும் வருகை புரியாத மாணவர்களை பயிற்சிக்கு தொடர்ச்சியாக வருவதற்கு பள்ளி மேலாண்மைக் குழு உறுப்பினர்கள் ஒத்துழைப்பு வழங்க வேண்டும்.
* இம்மாணவர்களுக்கு தேவையான காலை மற்றும் மாலை சிற்றுண்டி வழங்குவதற்கு பள்ளி மேலாண்மைக் குழு உறுப்பினர்கள் உறுதுணை புரிதல் வேண்டும்.

**இத்திட்டத்தின் செயல்பாடுகள் மற்றும் பொறுப்பு அலுவலர்கள் சார்ந்த விவரம் பின்வருமாறு:**

|  |  |  |
| --- | --- | --- |
| **வ.எண்** | **செயல்பாடுகள்** | **பொறுப்பு அலுவலர்** |
| 1 | ஆசிரியர்கள் தெரிவு, மாணவர்களின் பாதுகாப்பு மற்றும் அடிப்படைத் தேவைகள் | பள்ளி தலைமையாசிரியர் |
| 2 | கல்வியாளர்கள், பள்ளி மேலாண்மைக் குழு உறுப்பினர்கள், முன்னாள் மாணவர்கள் மற்றும் பள்ளி மேலாண்மைக் குழு கருத்தாளர்களாக தெரிவு செய்தல் (சனிக்கிழமை வகுப்புகளுக்கு) | உதவித் திட்ட அலுவலர் (மாவட்டத் திட்ட அலுவலகம்) |
| 3 | MLM தெரிவு மற்றும் பள்ளிகளுக்கு வழங்குதல் | மாவட்ட முதன்மைக் கல்வி அலுவலர் |
| 4 | வினாத்தாள் தயாரித்து வழங்குதல் மற்றும் கண்காணித்தல் | மாவட்டக் கல்வி அலுவலர் (இடைநிலை) மற்றும் உதவித் திட்ட அலுவலர் (மாவட்டத் திட்ட அலுவலகம்) |
| 5 | கற்றல் மையத்தின் வருகைப் பதிவு மற்றும் வாராந்திர தேர்விற்கான மதிப்பீடு | EMIS |
| 6 | பள்ளிகளில் பயிற்சிகளை பார்வையிட்டு அறிக்கை தயாரித்தல் | மாவட்ட ஒருங்கிணைப்பாளர் (Oosc) மற்றும் வட்டார வள மைய ஆசிரியர் பயிற்றுநர் |

தொடர்ந்து கற்போம் என்ற ஒரு முன்னோடி திட்டத்திற்காக ஒரு மாணவருக்கு ரூ.280/- வீதம் நிதி விடுவிக்கப்படும் எனத் தெரிவிக்கலாகிறது.

எனவே, 2022-23 ஆம் கல்வியாண்டில் 10 ஆம் வகுப்பில் தேர்ச்சி பெறாத மற்றும் வருகை புரியாத மாணவர்கள் அனைவரும் அரச தேர்வுத் துறையின் வாயிலாக நடத்தப்படும் துணை தேர்விற்கு விண்ணப்பிக்க அறிவுறுத்தல் வேண்டும். அவ்வாறு விண்ணப்பித்த மாணவர்கள் அனைவரும் “தொடர்ந்து கற்போம்” என்ற முன்னோடி திட்டத்தில் கலந்து கொண்டு பயனடையச் செய்யவும் மற்றும் அனைத்து மாவட்டக் கல்வி அலுவலர்கள் உள்ளிட்ட அனைத்து நிலை கள அலுவலர்களுக்கு தக்க அறிவுரைகள் வழங்கிடவும். இத்திட்டத்தின் செயல்பாடுகளுக்கு குறைந்த கால அளவு உள்ளதால், தங்கள் பள்ளிகளில் எந்தவித புகாருக்கும் இடமளிக்காவண்ணம் விரைந்து சிறப்பாக செயல்படுத்தவும் மற்றும் அனைத்து நிகழ்வுகளையும் ஆவணப்படுத்தவும் கேட்டுக் கொள்ளப்படுகிறது.

**முதன்மைக் கல்வி அலுவலர்,**

**ஒருங்கிணைந்த பள்ளிக் கல்வி,**

**வேலூர் மாவட்டம் – 6.**

**பெறுநர்:**

அனைத்து அரசு உயர்நிலை / மேல்நிலைப் பள்ளித்

தலைமையாசிரியர்கள், வேலூர் மாவட்டம்.

**நகல்:**

1. முதன்மைக் கல்வி அலுவலர், வேலூர் மாவட்டம்

அவர்களுக்கு தகவலுக்காக கனிவுடன் அனுப்பலாகிறது.

1. மாவட்டக் கல்வி அலுவலர் (இடைநிலை), வேலூர் மாவட்டம்.
2. அனைத்து வட்டார வளமைய மேற்பார்வையாளர்கள் (பொ), வேலூர் மாவட்டம்.
3. அனைத்து வட்டார வளமைய ஆசிரியர் பயிற்றுநர்கள், வேலூர் மாவட்டம்.